

Rēzeknes novada pašvaldība

**Kaunatas vidusskola**

Reģ. Nr. 4213901076

Rāznas iela 17, Kaunata, Kaunatas pagasts, Rēzeknes novads, LV – 4622

tālr.: 64667253, e -pasts [kaunata@saskarsme.lv](mailto:kaunata@edu.rdnet.lv)

**Kaunatas vidusskolas izglītojamo mācību sasniegumu vērtēšanas kārtība**

|  |
| --- |
| Izdota saskaņā ar Vispārējās izglītības likuma 10.panta trešās daļas  2.punktu, Ministru kabineta 2018.gada 27.novembra noteikumu Nr.747  “Noteikumi par valsts pamatizglītības standartu un pamatizglītības programmu paraugiem” 15.punktu, Ministru kabineta 2019.gada 3.septembra noteikumu Nr.416 ”Noteikumi par valsts vispārējās vidējās izglītības standartu un izglītības programmu paraugiem” 20.punktu |

**I . Vispārīgie jautājumi**

1. Kaunatas vidusskolas izglītojamo (turpmāk - skolēnu) mācību sasniegumu vērtēšanas kārtība (turpmāk – Kārtība) nosaka Kaunatas vidusskolas (turpmāk – Skola) 1.-12.klašu skolēnu mācību sasniegumu vērtēšanas organizāciju Skolā, nodrošinot skolēnu snieguma vērtēšanas kvalitāti atbilstoši normatīvo aktu prasībām.
2. Skolēnu mācību sasniegumu vērtēšanas pamatprincipus, vērtēšanas veidus, summatīvās vērtēšanas atspoguļojumu līmeņos un ballēs, diagnosticējošās un formatīvās vērtēšanas vietu un iespējas mācību procesā. Valsts noteiktos pārbaudes darbus nosaka valsts izglītības standarti, savukārt mācību sasniegumu vērtēšanas formas un metodiskos paņēmienus nosaka mācību priekšmetu programmas.
3. Kārtība nosaka mācību sasniegumu vērtēšanas organizāciju Skolā, vērtējumu paziņošanu un dokumentēšanu, vērtējumu uzlabošanas un apstrīdēšanas iespējas, kā arī skolēnu likumisko pārstāvju (turpmāk – vecāki), informēšanu.
4. Kārtība ir saistoša Skolas skolēniem un pedagogiem.
5. Kārtībā ietvertie termini:
   1. summatīvās vērtēšanas darbs (turpmāk – SVD) – darbs, ko pedagogs savā mācību priekšmetā plāno un organizē temata, vairāku tematu vai temata loģiskās daļas, mācību gada vai izglītības posma beigās. Piedāvātā darba formu ( mutiski, rakstiski, praktiski, kombinēti) un metodisko paņēmienu (projekts, pētnieciskais darbs, utml., vai darbs, kas veidots, izmantojot dažādus metodiskos paņēmienus) konkrētam summatīvajam vērtēšanas darbam izvēlas pedagogs;
   2. diagnosticējošās vērtēšanas darbs - darbs, ko pedagogs savā mācību priekšmetā plāno un organizē , lai noteiktu skolēna mācīšanās vajadzības un plānotu turpmāko mācīšanās procesu;
   3. formatīvās vērtēšanas darbs - darbs, ko pedagogs savā mācību priekšmetā plāno un organizē, lai nodrošinātu skolēnam un pedagogam atgriezenisko saiti par skolēna tā brīža sniegumu pret plānotajiem sasniedzamiem rezultātiem. Formatīvās vērtēšanas procesā aktīvi iesaistās arī skolēns, lai patstāvīgi vērtētu savu un cita sniegumu.
6. Skolā tiek izmantoti šādi apzīmējumi, kas saistās ar mācību sasniegumu vērtēšanu:
   1. a – ja skolēns ir atbrīvots no kāda mācību priekšmeta apguves, līdz ar to tiek atbrīvots no konkrēta SVD izpildes;
   2. nv – ja skolēns nav iesniedzis SVD vai darbu nav iespējams novērtēt sekojošu faktoru dēļ – nesalasāms rokraksts, neatļautu palīglīdzekļu izmantošana, cilvēka cieņu aizskarošs teksts vai attēls, vai, ja skolēns nav piedalījies SVD izpildē.
7. Skolēnu mācību sasniegumu vērtēšanas mērķis – objektīvs un profesionāls skolēna sasniegumu raksturojums, kas sekmē katra skolēna dzīvei nepieciešamo zināšanu un prasmju apguvi un izpratni par mācīšanās panākumiem, kā arī palīdz pedagogiem objektīvi un mērķtiecīgi plānot un īstenot mācīšanas procesu.

**II. Mācību sasniegumu vērtēšanas organizēšana**

1. Mācību gada sākumā vai, uzsākot mācību priekšmeta (kursa) īstenošanu, pedagogs iepazīstina skolēnus ar mācību sasniegumu vērtēšanas veidiem, vērtēšanas darbu skaitu, apjomu, izpildes laiku un gada vērtējuma iegūšanas nosacījumiem. Pedagogs informē skolēnus, kuri SVD ir obligāti (izņemot 18.punktā noteiktos gadījumus), lai iegūtu gada vērtējumu mācību priekšmetā, informāciju atspoguļojot e-klasē.
2. Plānojot skolēnu mācību sasniegumu vērtēšanu, pedagogs plāno diagnosticējošās un formatīvās vērtēšanas darbus, par to vai nu iepriekšējā mācību stundā vai mācību stundas sākumā informējot skolēnus, reizē nosaucot konkrētus sasniedzamos rezultātus. Diagnosticējošo vērtēšanu pedagogs pārsvarā izmanto mācību gada sākumā, savukārt formatīvā vērtēšana ir nepārtraukta ikdienas mācību procesa sastāvdaļa, nodrošinot pedagogam un skolēnam atgriezenisko saikni par plānoto sasniedzamo rezultātu sasniegšanu, un ir pielietojama gandrīz katrā mācību stundā.
3. Plānojot skolēnu mācību sasniegumu vērtēšanu, SVD plāno pedagogs atbilstoši mācību priekšmeta programmas temata(u) sasniedzamajiem rezultātiem. Precīzus norises laikus saskaņo ar Skolas direktora vietnieku katra semestra sākumā līdz 15.datumam. SVD plāns tiek atspoguļots eklases platformā sadaļā “Pārbaudes darbu plānotājs”. Izmaiņas SVD norises laikos var veikt pedagogs tikai pēc saskaņošanas ar Skolas direktora vietnieku. Skolēni par to jāinformē vismaz piecas darba dienas pirms SVD.
4. Pedagogs nodrošina, ka mācību priekšmetā mācību gadā ir vismaz četri obligāti veicamie SVD, ja stundu skaits mācību priekšmetā nedēļā ir 4 -6, tad ir vismaz 5-7 SVD.
5. Izliekot semestra un gada vērtējumu mācību priekšmetā, pedagogs ņem vērā iegūto zināšanu apjomu un kvalitāti, apgūtās pamatprasmes mācību jomā un caurviju prasmes, attīstītos ieradumus un attieksmes, kas apliecina vērtības un tikumus, kā arī izglītojamā mācību sasniegumu attīstības dinamiku, līdz ar to vidējais aritmētiskais jeb vērtējums pēc vidējās balles nav saistošs.
6. Vienā dienā skolēnam drīkst būt ne vairāk kā divi SVD. Skolas direktora vietniekssastāda SVD grafiku semestrim, pēc iespējas ņemot vērā pedagoga veidoto SVD plānu.

**III. Mācību sasniegumu vērtējumu paziņošana un dokumentēšana**

1. Summatīvais vērtējums tiek paziņots skolēnam ne ilgāk kā nedēļas laikā pēc SVD veikšanas un/vai iesniegšanas. Vērtējums tiek paziņots individuāli, izsniedzot skolēnam darbu, kura beigās ir fiksēts vērtējums vai paziņots mutiski. Pedagogs darba rezultātus analizē, pirms tam izsniedzot skolēniem novērtēto darbu. Pēc darba analīzes pedagogs savāc skolēnu darbus un uzglabā tos līdz mācību gada beigām. Pedagogs skolēna SVD iegūto vērtējumu ne vēlāk kā divu darba dienu laikā ieraksta e-klases žurnālā.
2. Summatīvais vērtējums atbilstoši valsts izglītības standartam tiek izteikts apguves līmeņos: S-sācis, T-turpina, A-apguvis, P-padziļināti 1.-3.klasē un 10 ballu skalā 4.-12.klasē: 10 – izcili, 9 – teicami, 8 – ļoti labi, 7 – labi, 6 – gandrīz labi, 5 – viduvēji, 4 – gandrīz viduvēji, 3 – vāji, 2 – ļoti vāji, 1 – ļoti, ļoti vāji. Tas tiek veikts visos pedagogu noteiktajos SVD, kā arī mācību gada noslēgumā (vidusskolas posmā – mācību priekšmeta kursa apguves noslēgumā vai apgūstamajā kursā mācību gada noslēgumā), to fiksējot e-klases žurnālā un skolēna liecībā.
3. Pedagogs divu darba dienu laikā e-klases žurnālā vienlaicīgi ieraksta gan skolēna mācību priekšmeta stundas kavējumu (n), gan obligāti veicamā darba neizpildi (nv).
4. Skolēnu informēšanai par mācību procesa virzību un attīstību pedagogi izmanto šādus informatīva rakstura apzīmējumus:
   1. diagnosticējošajā un formatīvajā vērtēšanā – apguves procentos 4.-12.klasē, vērtējums,kas izteikts apguves līmeņos STAP 1.-3.klasē vai punktos, procentos - mutvārdos vai rakstveidā pēc izpildītā darba uz darba materiāla;
   2. summatīvajā vērtēšanā – apkopojošs vērtējums apguves līmeņos STAP 1.-3.klasē un 10 ballu skalā 4.-12. klasē atbilstoši Valsts izglītības standartam, kā arī 1.semestra beigās e-klases žurnālā, kas ir kā starpvērtējums pirms gada vērtējuma izlikšanas.

**IV. Vērtējumu uzlabošanas un apstrīdēšanas iespējas, skolēna vecāku informēšana**

1. Skolēnam gada vērtējuma iegūšanai jāiegūst vērtējumi visos SVD. Skolēnu konkrētā mācību priekšmetā var atbrīvot no viena obligātā SVD izpildes, ja skolēns piedalījies mācību priekšmetu olimpiādēs, konkursos, skatēs, sporta sacensībās. Gada vērtējums šajā gadījumā tiek iegūts, balstoties uz pārējo obligāto darbu vērtējumiem.
2. Ja skolēns nav piedalījies kādā no SVD, triju nedēļu laikā pēc SVD norises skolēnam ir jāveic šis darbs. Ja nav izpildīts 1.semestrī plānotais SVD, tad tas ir jāveic trīs nedēļu laikā no 2.semestra sākuma. Ja skolēns nav veicis SVD šajā periodā, skolotājs ir tiesīgs izlikt vērtējumu”1-ļoti vāji”. Skolēns drīkst uzlabot jebkādu iegūto summatīvo vērtējumu mācību priekšmetā vienu reizi, veicot līdzīga satura darbu trīs nedēļu laikā pēc vērtējuma saņemšanas. Kā gala vērtējums par darbu tiek fiksēts augstākais no vērtējumiem.
3. Tiekoties ar vecākiem, pedagogam ir atļauts izmantot tikai tos e-klasē un skolēna darbos izdarītos ierakstus, kas attiecas uz šo vecāku bērnu. Ja vecāki vēlas uzzināt sava bērna sasniegumus salīdzinājumā ar citiem skolēniem, informācija jāsniedz, nenosaucot vārdā citus skolēnus. Pedagogam vajadzības gadījumā ir jāsniedz informācija gan skolēniem, gan vecākiem par konkrēta darba vērtēšanas kritērijiem un iegūto rezultātu.
4. Vecāki ar savu bērnu vērtējumiem var iepazīties e-klasē, skolēna mācību sasniegumu izrakstu no e-klases Skola izsniedz pēc pilngadīga skolēna vai nepilngadīga skolēna vecāka pieprasījuma vienas darba dienas laikā. Pedagogu un vecāku sadarbību skolēnu mācību snieguma pilnveidē nodrošina arī šādas saziņas formas: vecāku informācijas dienas, individuālas sarunas ar klases audzinātāju vai citu pedagogu, vecāku sapulces.
5. Summatīvo vērtējumu var apstrīdēt gan skolēns, gan viņa vecāki triju darba dienu laikā pēc vērtējuma saņemšanas, izsakot mutiski pretenziju pedagogam. Ja vērtējums pēc sarunas ar pedagogu netiek mainīts, bet skolēnam vai viņa vecākam pretenzijas par vērtējumu saglabājas, vēl vienas darba dienas laikā skolēns vai vecāki iesniedz rakstisku iesniegumu ar pamatojumu Skolas direktoram. Apstrīdēšanas iemesli var būt šādi:
   1. par vērtējumu konkrētā SVD - ja darbam noteiktie kritēriji nav ievēroti vai, ja SVD iekļautais saturs neatbilst mācīšanās posma (temata, temata daļas utml.) sasniedzamajiem rezultātiem;
   2. par gada vērtējumu – ja nav ievērots šīs kārtības 12.punkts.

**V. Noslēguma jautājumi**

1. Kārtība stājas spēkā ar 2022.gada 1.septembri.
2. Mācību sasniegumu vērtēšanu izglītojamajiem, kuri apgūst speciālās izglītības programmas ar garīgās attīstības un/vai smagiem garīgās attīstības traucējumiem vai vairākiem smagiem attīstības traucējumiem, nosaka Ministru kabinets.

2022.gada 30. augustā.

Direktors: /I.Paramonova/